Արամ Բախշյան

**Արամ Բախշյան** (Արամ Բախշյան կրտսեր, , ), ԱՄՆ երեք նախագահների՝ Ռիչարդ Նիքսոնի, Ջերալդ Ֆորդի և Ռոնալդ Ռեյգանի սփիչռայթերը (ելույթների ու ճառերի հեղինակը)։ 1981-1983 թվականներին զբաղեցրել է Սպիտակ տան Ելույթների վարչության տնօրենի պաշտոնը։ Ստացել է «Նախագահական սփիչռայթերների շրջանում մարգարիտ» մականունը։

## Կենսագրություն
Ծնվել է 1944 թվականի մարտի 11-ին ԱՄՆ մայրաքաղաք Վաշինգտոնում` Արամ և Հռութ Եթման Բախշյանների ընտանիքում։ Երկրորդ համաշխարհային պատերազմի տարիներին հայրն զբաղվել է գորգերի ներկրման ընտանեկան բիզնեսով, իսկ այնուհետ աշխատել դաշնային կառավարությունում որպես հաշվապահ։ Ավելի ուշ, աշխատանքի է անցել անշարժ գույքի ոլորտում։ Արամ Բախշյան կրտսերի զարմիկը՝ Միհրան Մեսրոպյանը, եղել է հայտնի ճարտարապետ, ով փախել էր Հայոց ցեղասպանության ժամանակ և 1921 թվականին հաստատվել Վաշինգտոնում։

Բախշյանը կրթություն է ստացել Վաշինգտոնի պետական և մասնավոր դպրոցներում, իսկ արդեն 1975 թվականին դարձել Հարվարդի համալսարանի Քաղաքականության ինստիտուտի անդամ։

Նա ընդամենը 28 տարեկան էր, երբ որպես սփիչռայթեր աշխատանքի անցավ նախագահ Նիքսոնի աշխատակազմում։ Դա տեղի ունեցավ այն բանից հետո, երբ The New York Times-ում հրապարակվեց Բախշյանի հոդվածը, որտեղ վերջինս քննադատում էր հանրապետական կոնգրեսական Ջոն Էշբրուքի չմտածված արշավը՝ 1972 թվականին Հանրապետական կուսակցությունից նախագահի պաշտոնին հավակնելու և հանրապետական նախագահ Նիքսոնի հետ ներկուսակցական ընտրապայքար իրականացնելու համար։

Ուոթերգեյթյան սկանդալի պատճառով Նիքսոնի հրաժարականից հետո` Ջերալդ Ֆորդը Բախշյանին առաջարկում է շարունակել իր աշխատանքը, իսկ ավելի ուշ նա միանում է Ռոնալդ Ռեյգանի աշխատակազմին՝ Սպիտակ տանն զբաղեցելով Ելույթների վարչության տնօրենի պաշտոնը։ Մինչ այդ նախագահական վարչակազմում կարճ ժամանակահատված նա զբաղվում էր արվեստների և հումանիտար գիտությունների հարցերով։

Ռեյգանի շտաբի պետի տեղակալ Մայքլ Դիվերը Բախշյանի օրոք ելույթներ գրելու աշխատանքը նկարագրել է որպես խիստ արդյունավետ և ազդեցիկ։

Սպիտակ տանն աշխատանքից հետո Բախշյանը դարձավ «American Speaker»-ի գլխավոր խմբագիրը։ Վերջինս ձեռնարկություն էր, որը միտված էր օգնելու կորպորացիաների ղեկավարներին և մյուս պաշտոնյաներին՝ տիրապետելու հրապարակային ելույթների արվեստը։ Այս աշխատանքն էլ ավելի ամրապնդեց Բախշյանի գիտելիքները։

Տարբեր ժամանակահատվածներում Բախշյանը գրել է բազմաթիվ պարբերականների համար, որոնք մասնագիտացած էին քաղաքականության, պատմության, մշակույթի, երաժշտության և նույնիսկ խոհանոցի ոլորտներում։ Նա հոդվածներ է հրապարակել նաև պահպանողական հայացքներ ունեցող պարբերականներում, այդ թվում՝ National Review-ում, The American Spectator-ում, The Weekly Standard-ում և գործարար The Wall Street Journal պարբերականում։ Մահվան պահին նա զբաղեցնում էր The National Interest-ի խմբագրի պաշտոնը։ 2018 թվականի գարնանից էլ ավելի քան մեկ տարի աշխատել է որպես The American Conservative-ի վերջին էջի մշտական սյունակագիր։

ԱՄՆ-ում և դրա սահմաններից դուրս 8 լեզուներով Բախշյանը հրապարակել է 100-ից ավել հոդված, էսսե և վերլուծական։

Մշտապես հանդես է եկել Ամերիկայի հայկական համագումարի ամենամյա տոնական ընդունելությունների ժամանակ։

Մահացել է 2022 թվականի սեպտեմբերի 14-ին, 78 տարեկան հասակում՝ ենթաստամոքսային գեղձի քաղցկեղից։

## Տես նաև
*Քեն Խաչիկյան

## Ծանոթագրություններ

## Արտաքին հղումներ
* Biography at Harvard University
*Appointment of Aram Bakshian, Jr., as Special Assistant to the President and Director of the Presidential Speechwriting Office, 1981
*Aram Bakshian, Jr. Oral History, Director of Speechwriting
*

Կատեգորիա:Ամերիկահայ լրագրողներ
Կատեգորիա:Ամերիկահայ խմբագիրներ
Կատեգորիա:Ամերիկահայ պետական գործիչներ
Կատեգորիա:Ամերիկահայ քաղաքական գործիչներ